
БэнэкIэ хуит
Владикавказ макIуэ
Налшык дэт Спорт уардэунэм щекIуэкIащ КъБР-м бэнэкIэ хуитымкIэ пашэныгъэр къыщыхьынымкIэ зэхьэзэхуэ. 1997 — 1998 гъэхэм къалъхуа ныбжьыщIэ 200-м щIигъу хэтащ абы.
БэнакIуэхэм ящыщу 18-м ехъулIэныгъэхэр зыIэрагъэхьащ. Ахэр къыхэхыныгъэхэм пхыкIри, КИФЩI-м пашэныгъэр къыщыхьынымкIэ Владикавказ щекIуэкIыну зэхьэзэхуэм хэтыну КъБР-м и командэ къыхэхам хагъэхьащ. Абыхэм ящыщщ я хьэлъагъ елъытауэ япэ увыпIэхэр къэзыхьа Жолдащ Валерий, Iэпщэ Ренат, ЗакIуу Азэмэт, Борэн Илгъэр, Мэремыкъуэ Ислъам сымэ.
Уэрдокъуэ Ланэ.
Тхэквондо
Нанкин зыхуагъэхьэзыр
Урысейм тхэквондомкIэ пашэныгъэр къыщыхьынымкIэ Анапэ щекIуэкIа зэхьэзэхуэм къэралым и щIыналъэ 51-м я спортсмен 750-рэ хэтащ. Килограмм 78-рэ зи хьэлъагъхэм я деж бжьыпэр щиубыдащ Султанов Солтан. Зыхэта зэIущIитхури къихьри, спортымкIэ мастерым и мардэхэр абы игъэзэщIащ.
Унэжокъуэ Андемыр килограмм 59-рэ зи хьэлъагъхэм я деж етхуанэ увыпIэр къыщихьащ.
Анапэ къыщызэрагъэпэща къэралпсо зэхьэзэхуэм къыщыхахащ гъатхэпэм и 25-м Пекин щекIуэкIыну дунейпсо зэпеуэм, ныбжьыщIэхэм я Олимп джэгухэу шыщхьэуIум и 16 — 28-хэм Нанкин къалэм (КНР) щызэхэтынум кIуэнухэр.
Теркъул Мартин.
